ร้านต่อมาในทริปเชียงใหม่ของเรายังอยู่ที่ลำปางครับ หลังจากที่เราจัดการกับก๋วยจั๊บร้าน ป้อก๋วยจั๊บเรียบร้อยแล้วเราก็ไปเที่ยวต่อจนถึงเวลาอาหารกลางวัน ที่เลือกร้านนี้ก็เพราะว่าเป็นร้านตามเส้นทางการท่องเที่ยวครับ คือยึดเรื่องเที่ยวเป็นหลัก แล้วหาร้านแนะนำที่อยู่ตามเส้นทาง ร้านนี้จะเรียกได้ว่าอยู่รอบนอกตัวเมืองก็ได้นะครับ แต่เป็นร้านแนะนำที่ขึ้นชื่อของคนลำปางเชียวนะครับ

ร้านเสบียง ลำปาง

วิธีการมาร้านเสบียงก็มาง่ายมากครับ ใช้เส้นทางพหลโยธินมุ่งหน้าอำเภองาว ออกจากตัวเมืองไปนิดเดียวครับ พอผ่านโรงพยาบาลค่ายสุรศักดิ์มนตรีทางขวามือ พอผ่านสนามกอล์ฟเขลางค์กอล์ฟคลับทางขวามือให้เตรียมตัวชิดซ้ายได้ครับ เราจะต้องกลับรถเพื่อเข้าทางคู่ขนานก่อนที่จะเข้าไปจอดในร้านครับ

ร้านเสบียงเป็นร้านอาหารประเภท stand alone นะครับ มีเนื้อที่กว้างใหญ่ทีเดียวครับพอที่จะจอดรถได้หลายสิบคันที่หน้าร้าน ตัวร้านเป็นบ้านเก่า 2 ชั้น ตัวร้านจริงๆอยู่ที่ชั้น 2 ต้องเดินขึ้นบันได้แบบบ้านทางเหนือแบบโบราณขึ้นไป ชั้น 2 ของบ้านเป็นโต๊ะนั่งทั้งหมดครับ ทั้งในชายคา และนอกชายคาตรงที่เป็นเฉลียง สามารถมองเห็นวิวแม่น้ำวังได้ชัดเจนครับ ส่วนชั้นล่างของตัวบ้านวันที่ไปกินเค้าจัดให้เป็นห้องจัดเลี้ยงแบบหมู่คณะครับ 

เมนูของที่ร้านมีทั้งที่เป็นเมนูอาหารเมืองและเมนูที่เป็นอาหารทั่วไปนะครับ วันนี้เราไม่ได้อยากกินเมนูอาหารเมืองเท่าไหร่ก็เลยสั่งอาหารทั่วไปที่เป็นเมนูแนะนำของร้านมาแทนครับ

เมนูแรกเป็นเมนูทานเล่น ปลาดุกฟูผัดพริกขิงไข่เค็ม ราคา 120 บาท

เมนูเป็นเมนูอาหารทั่วไปที่มีรสจัดจ้านมากๆครับ แม่ครัวเค้าทำรสได้ครบรสมาก มีเผ็ด มีเปรี้ยว มีเค็ม แล้วมีหวานตามมานิดเดียวเท่านั้น ส่วนปลาดุกก็ (คาดว่า) จะเอาไปทอดกรอบซะก่อนครับแล้วค่อยเอามาทำลาบ ก็จะได้ความรู้สึกกรอบๆ เคี้ยวสนุกๆ กรุบๆ กริบๆ ดีครับ ยิ่งทานกับผักสดด้วยแล้วยิ่งเข้ากันครับ

เมนูที่ 2 เป็นเมนูแนะนำของร้านเสบียงครับ ขาหมูเสบียง ขนาดเล็ก ราคา 150 บาท (ขนาดใหญ่ 320 บาท)

ชอบขาหมูของร้านนี้มากๆที่หั่นมาให้เรียบร้อยถึงแม้จะหั่นเป็นชิ้นใหญ่ๆก็ตาม ขาหมูรสชาติมาตรฐานครับไม่รู้ว่าเค้าเอาไปต้มกับเครื่องเทศอะไรเพื่อให้เปื่อยก่อนนำไปทอดหรือเปล่า (ถ้าเป็นแบบวิธีที่รู้มาจะเอาไปต้มให้ขาหมูเปื่อยก่อนครับค่อยเอามาทอดให้เหลือง) เพราะได้กลิ่นสมุนไพรจางๆ การเอามาทอดก็แค่พอให้หนังกรอบๆเท่านั้นครับ จะจิ้มน้ำจิ้มกินเล่นๆ หรือว่าจะกินกับข้าวก็ไม่ผิดแบบแผนอะไรคราบ

เมนูต่อมาเป็นเมนูแนะนำของร้านเสบียงอีกเช่นกันครับ เต้าหู้เศรษฐี ราคา 100 บาท

สั่งเมนูนี้มาแทนเมนูผักครับ เพราะตกลงกันไม่ได้ว่าจะสั่งผักอะไรดี เลยมาสรุปกันที่เมนูเต้าหู้ เมนูนีรสดีครับ รสชาติออกจีนเลยครับ เต้าหู้ไข่ที่ใช้เป็นวัตถุดิบหลักก็นำเอาไปทอดจนกรอบนอกนุ่มในเสียก่อนจะราดด้วยน้ำซอสรสชาติเค็มนิดๆ หวานหน่อยๆ ใส่กุ้งและผักหลายชนิดครับ

เมนูสุดท้ายเป็นเมนูซดน้ำครับและเป็นเมนูแนะนำที่ขึ้นชื่อของร้านเสบียงด้วยครับ ต้มยำปลาคัง ราคา 150 บาท

เลือกเมนูซดน้ำอยู่นานครับ พลิกเมนูไปมาเห็นว่าเมนูแนะนำของร้านเสบียงหลายเมนูเป็นเมนู “ปลาคัง” ก็เลยเลือกเมนูต้มยำปลาคังคิดว่าจะต้องเป็นเมนูเด็ดแน่ๆ แล้วก็ไม่ผิดหวังจริงๆเลยครับ เมนูต้มยำรสชาติเปรี้ยวนำเผ็ดตามจี๊ดจ๊าดถึงใจ หอมกลิ่นสมุนไพรต้มยำ เนื้อปลาที่ให้มาก็เต็มหม้อเลยทีเดียว สด หวาน ที่สำคัญเนื้อปลาคังส่วนที่ติดหนังมันดึ๋งๆ เคี้ยวมันส์มากๆ เป็นการเพิ่มคอลาเจนให้กับตัวเองอีกด้วยนะคราบ

ร้านเสบียง ลำปาง เป็นร้านอาหารชื่อดังของจังหวัดลำปาง รสชาติอาหารก็อร่อย เมนูเด็ดก็มีมากมายให้เลือกตามความต้องหาร บริการก็ดีครับ รวดเร็ว สุภาพ เป็นกันเองมากๆ ถ้าหากผ่านมาแถวๆนี้อย่าลืมแวะที่ร้านเสบียงนะครับ


Chubby Lawyer’s Café’ ………………………………… ร้านอร่อย ....... ตามใจฉัน